Luka Blažević na svom Facebook profilu podijelio je priču o Ivanu Horvatiću (74), zagrebačkom šeširdžiji koji ide u mirovinu, ali ne svojom voljom. Horvatić bi radio još, ali zbog zakona po kojem mora imati fiskalnu blagajnu, makar on uredno plaća porez i nije nikada ostao "dužan" račun za kupnju, posao mu se ne isplati. Odlučio je da je najlakše da ode u mirovinu. Ostala mu je gomila kapa, raznih uzoraka, stilova i veličina...koje treba prodati jer će raditi još samo idućeg tjedna.

"Upravo sam se vratio od svojeg šeširdžije, nakon nove narudžbe, pošto ja nikamo ne idem bez svojeg pokrivala na glavu... No, ovo je zadnji puta da sam kod njega išao. Zašto? Naime, čovjek se sprema u mirovinu.

Gospodin Ivan Horvatić ima 74 godine i od 1. srpnja zatvara svoju radnju, koja je jedna od dva preostala zagrebačka obrta koji proizvode šešire i kape. Drugi je ostao na Kvatriću, a pitanje je koliko će on još dugo raditi... gospodin Ivan radio bi još, ali mu države ne da - zahtijeva da uvede fiskalnu blagajnu, makar on uredno plaća porez i nije mi nikada ostao "dužan" račun. Njemu se to ne isplati, pa se odlučio da je najlakše ići u mirovinu... Kupujem kod njega već 10-ak godina, još od studentskih dana. Sve ove godine svojeg rada nije nikada našao šegrta, jer posao nitko ne želi raditi. Mislim da s njim u mirovinu odlazi i dio zagrebačkog štiha, nažalost.

No, ne pišem sad samo zbog toga... zapravo pišem zbog, evo, zadnje reklame za njegov obrt. Ostala mu je gomila kapa, raznih uzoraka, stilova i veličina, a cijene su stvarno povoljne - od 40 do 60 kn za ručno izrađenu kapu obrtnika s 40-godišnjim iskustvom.

Što "tražim"od tebe? Kupi kapu za sebe. Ako ne za sebe, pa reci frendovima, sinu, bratu, tati, djedu, mužu, dečku, bilo kome muškome (jer su muške kape u igri, jel) da čovjek radi još idući tjedan u Petrinjskoj 69. Kape su idealne za sve prilike, ima ljetnih modela, zimskih, proljetnih, jesenskih... šteta je ne imati barem jednu kapu ove kvalitete, jer ja mu se vraćam godinama i nikad nisam ni pomišljao kapu kupovati na drugom mjestu. Zadnji dan ovog obrta koji je skoro 40 godina na istom mjestu je 30. lipnja. Nakon toga, gospodin Ivan ide u zasluženu mirovinu.

Podijeli s frendovima na FB-u, šeraj gdje god hoćeš i s kime god hoćeš, ako misliš da je vrijedno. Gospodin Ivan i njegove kape čekaju u Petrinjskoj 69.", objavio je Blažević dodajući da mu je mail o Horvatiću poslao prijatelj koji nema Facebook pa je on podijelio priču s onima koje bi moglo interesirati.

Status je zaradio brojne komentare podrške, a lajkalo ga je više od 2,4 tisuće korisnika.